Puheenjohtajaehdokas Mika Flöjtin mielestä vihreät kasvattavat vaalien alla jäsenkuntaansa vastoin tärkeintä periaatettaan.

Stadilainen ikivihreä Tapani Launis ja Kuusamon kaivos- ja uraanikriitikko Mika Flöjt löysivät vihreän pääideologin Osmo Soininvaaran toiminnasta yhteisen sävelen. JUHA GRANATH

- Osmo Soininvaara haalii yhdessä Tieteen ja teknologian vihreiden Viite ry:n väen kanssa puolueeseen ydinvoiman kannattajia. Tätä en voi hyväksyä, vaikka näin saataisiin jäsenmäärä kasvuun, Mika Flöjt sanoo.

Kuusamolainen Flöjt on karaistunut Kainuun kaivostaisteluissa ja on valmis haastamaan kaupungeissa puistosotia käyvät vihreät kilpaan puolueen puheenjohtajan nuijasta.

Iltajunalla Helsinkiin saapuneen Mika Flöjtin yö on mennyt makoisesta nukkuen. Heti aamulla hotellin kattohuoneistosta aukeava näkymä synnyttää puheenjohtajaehdokkaan päässä vihreän vinkin paikallisille poliitikoille.

- Mieleen tuli, että kaikkien hesalaisten puolueiden pitäisi ajaa suomalaisia aurinkopeltejä korjattavien kiinteistöjen katoille. Lisäksi katoille mahtuisi pienempiä tuuliruuveja, joilla voi myös tuottaa energiaa kaupunkioloissa, Flöjt tuumaa.

Koillismaan Vihreiden puheenjohtaja Mika Flöjt, 42, on kovan paikan edessä. Illalla Kuusamon mies menee puhumaan maaseudun vihreistä arvoista Etelä-Helsingin vihreille Punavuoreen.

- Kutsuttuna, Flöjt täsmentää.

Mika Flöjtin mielestä konkari Osmo Soininvaara on piikki vihreässä lihassa. MATTI MATIKAINEN

Stadin ikivihreän oppitunti

Havis Amandan patsaalla Flöjt tapaa stadilaisen esivihreän Tapani Launiksen. Heti kättelyssä arkkitehti Launis antaa historiantunnin vihreiden legendaarisesta 80-luvun alun vesakkomyrkytystaistelusta Hattuvaaran metsissä Ilomantsissa.

Kuusamon kuntavaalien äänikuningas kuuntelee kunnioittavasti ja antaa sitten palaa.

- Kaivoslaki on päivitettävä oikeudenmukaisemmaksi. Saastuttavan Talvivaara-Terrafamen tukeminen on lopetettava. Voimayhtiöiden on rakennettava kalatiet Pohjoisen padottuihin jokiin. Näiden asioiden puolesta vihreät ovat taistelleet Kainuussa ja Lapissa jo kymmenen vuotta ja työ jatkuu, Flöjt painottaa.

Tarinoiden edetessä kaksikko löytää yhteisen vihulaisenkin. Launis muistelee, miten vihreiden konkari Osmo Soininvaara heitti hänet punertavien mielipiteiden takia puolueesta 80-luvun lopulla. Myös Flöjtin mielestä " Ode " on piikki vihreässä lihassa.

- Kehä kolmosen ulkopuolella vihreät ovat vastustaneet jo vuosikymmenen uraanikaivoksia ja ydinvoimaloita. Samaan aikaan Soininvaara romuttaa kolumneissaan puolueemme perusarvoja vaatimalla vihreitä neutraloimaan ydinvoimakantansa, Mika Flöjt puhisee.

Sitten Flöjt antaa vielä viimeisen niitin Soininvaaralle ja hänen taustajoukoilleen.

- Valitettavasti " Ode " sekä osa Tieteen ja tekniikan vihreiden Viite ry:n väestä ajaa puolueen uraanivoimakannan muuttamista. Ja käytössä ovat vielä samat mantrat kuin ydinenergianuorilla aikoinaan.

Tekniikan tohtori Tapani Launis on otettu. Hattuvaaran veteraanille on löytynyt arvoisensa seuraaja.

Ydinvoimayhtiöiden pitää hakea vakuutuksensa yksityisiltä markkinoilta ja maailman suurimman prototyyppi ydinvoimalan Olkiluoto 3:n käyttöluvasta olisi syytä pitää kansanäänestys, Mikä Flöjt sanoo. JUHA GRANATH

Puuta sen olla pitää

Kauppatorilla Flöjt etsii turhaan Kuusamon muikkuja. Menetetyn makunautinnon korvikkeeksi kelpaa torin uusi ihme Allas Sea Pool -merikylpylä.

Flöjt on tyytyväinen, että helsinkiläiset ovat seuranneet hänen kotikontujensa esimerkkiä.

- Pudasjärvellä on tehty kouluja, päiväkoteja ja toimistoja puusta. Puurakennukset ovat terveitä, sisäilmaltaan parempia eivätkä ne lisää hiilidioksidipäästöjä kuten betonirakentaminen. Puurakentamista pitää edistää niin suurissa kaupungeissa kuin maaseudulla, Flöjt linjaa.

Allas Sea Poolin terassilta avautuvat valtion ja kaupungin hallintorakennukset antavat poliitikon unelmille siivet. Vihreä presidentti ja vihreä pääministeri voivat olla lähempänä kuin arvataankaan.

- Vihreät tekivät loistavan vaalituloksen maaseudulla, ja siitä tuli oiva vaihtoehto keskustalle. Nostamalla maaseutuvihreys vahvan kaupunkikannatuksen rinnalle vihreistä tulee Suomen suurin puolue. Hesastakin vihreät ovat tehneet viihtyisän kaupungin, Mikä Flöjt vakuuttaa.

Vihreät sai kuntavaaleissa uutta 100 000 ääntä ja puoleen jäsenmääräkin on noussut uuteen ennätykseen. Puheenjohtajavaaleissa on 8 768 äänioikeutettua. Kuinka paljon tästä sitten sataa Flöjtin laariin?

- Täytyy myöntää, että ydinvoimakriittisyyteni ja ympäristöpainotukseni ovat aiheuttaneet sen, että tässä puheenjohtajakisassa on tahoja, jotka suhtautuvat hieman nyrpeästi ehdokkuuteeni Flöjt sanoo.

Suden suuhun Punavuoreen

Illalla puheenjohtajaehdokas Flöjtillä on edessään tulikaste, kun Kuusamon metsävihreä joutuu Punavuoressa punavihreässä kuplassa asuvien stadilaisten tentattavaksi.

Mitkä ovat maalaispojan konstit, joilla kaupunkivihreiden äänet otetaan?

- Kun ilmastomuutos runtelee maailman vilja-aittoja, suomalaisen hajautetun maatalouden merkitys korostuu. Merituulipuistoja Suomenlahden merialueella ja Uudellemaalle Kööpenhaminan tapaan. Kerron myös aamuisesta aurinkopaneelihavainnostani, Flöjt luettelee.

Kun Flöjt on selvittänyt Punavuoreen menevän raitsikan numeron, Kuusamon mies on valmis suden suuhun.

- Aion myös esittää, että Hesan vihreät vaikuttaisivat siihen, että kaupunki irtaantuisi Fennovoiman ydinvoimalahankkeesta, että maaseudun osuus biotaloudessa on ratkaiseva, nostan esille kaupunkien ja maaseudun keskinäisen riippuvuuden…

Punavuoressa taitaa hetken kuluttua punavihreä kupla pullistella. On sen verran energinen mies saapunut Stadiin.

Korjattu kello 10.40. Vihreät sai 100 000 uutta ääntä, ei 100 000 ääntä kuntavaaleissa.